Jahnátek, Ľubomír, minister pôdohospodárstva a rozvoja vidieka SR (2013-10-18):
Ďakujem pekne za slovo. Nechcel som pôvodne vystupovať, ale vidím, že niekedy je v parlamente šou od rána. Toto vystúpenie určite patrí k tým úsmevným vystúpeniam. Pán poslanec Hlina, vy ste v úvode povedali, že sa nepasujete za odborníka na lesy, potvrdili ste to vo svojom vystúpení, nie ste odborník na lesy. A čo sa týka tých vašich troch pripomienok, lebo ja som v podstate zachytil tri pripomienky, kde ste sa tu ratovali, že detičky, keď pôjdu s batôžkom do lesa, tak budú platiť. Viete, keby ste si ten zákon prečítali a dobre prečítali a možno vo vašom prípade viackrát prečítali, tak by ste zistili, že sa jedná o motorové vozidlá a motorové vozidlá majú zákaz vstupu do lesa. Majú zákaz vstupu do lesa. Motorové vozidlo môže vojsť do lesa len so špeciálnym povolením a na to špeciálne povolenie potrebujete nejaké veci, čiže tam je tá hospodárska činnosť v tom špeciálnom povolení a, samozrejme, tam musí dôjsť aj k dohode o cene. Takže celá tá vaša, vaša teatrálna časť, ktorá tu trvala niekoľko minút, je postavená na vode, lebo nemali ste dobre dočítaný zákon. Znovu ste sa vrátili k tým spoločenským podujatiam. Zabudli ste znovu zdôrazniť, že nejedná sa o školské výlety, nejedná sa o detičky, ktoré idú do lesa, ale jedná sa o spoločenské akcie za účelom zisku. Za účelom zisku. Školy, rodiny, akcie, ktoré robia príslušné obce, sú naďalej voľne prístupné a môžu ich tam robiť bezplatne, tohto sa to vôbec netýka. Týka sa to diskopárty a podobných vecí, kde sa nahromadia na jednu lúku tisícky ľudí, narobia tam neporiadok, nikto to nepoupratuje a akurát zostáva robota pre toho majiteľa alebo správcu toho pozemku, čiže v tom je základný, základný problém. Viete, ja sa vás opýtam: Ako by ste sa vy správali, keby nejaká partia technopárty došla k vám do Mamuta a urobila by si tam technopárty? A vy by ste nedali ani súhlas, ani by vám nedali, nedali žiadnu náhradu za to; veď to predsa nejde. Veď to je nejaký súkromný majetok a keď tam niekto chce na súkromnom majetku vytvárať zisk, tak sa musí, preboha, dohodnúť s tým majiteľom súkromného pozemku. Čo to tu splietate, čo tu detičky do toho pletiete, detičky, školy, výlety, dediny tam môžu organizovať, keď je to bez účel, bez zisku, nie je to za účelom zisku, tam môžu všetky tieto akcie robiť bezplatne, tak, prosím vás, nezavádzajte! Ja chápem, že potrebujete robiť divadlo, robte ho, len nezavádzajte! No a posledná, posledná vec, to vaše obľúbené J&T. Viete, ja som jeden možno z mála ľudí tu v parlamente, ktorý v živote nikdy nestretol nikoho z J&T a nikdy s ním nerokoval. Ani nie som ochotný vychádzať v ústrety pri nejakých výmenách pozemkov a podobne, ja vážne nikoho nepoznám z J&T, ani ma nezaujímajú. Ale vy znovu pletiete dve veci, keby ste si ešte raz boli lepšie prečítali ten zákon, tak viete, že tieto povolenia sú na líniové stavby, a líniové stavby sú jasne definované. Sú to základné, sekundárne a terciálne rozvody v energetických médiách. Sú to cesty všeobecného záujmu a štátneho záujmu a medzinárodného záujmu. Čiže, prosím vás, znovu tu dávate, podsúvate úplné nezmysly, ktoré nemajú s týmto zákonom nič spoločné. To som si len pokladal za povinnosť vám povedať, lebo takéto vystúpenia sú v podstate stratou času. Ďakujem.